Diari Oficial de la Generalitat Valenciana


Sumari del DOGV 9036, del 08-03-2021 (2021/2378)

ORDRE 6/2021, de 3 de març, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual es modifica la vigència de l'Ordre 14/2015, de 23 de març, de la Conselleria de Presidència i Agricultura, Pesca, Alimentació i Aigua, per la qual es regulen les subvencions a la subscripció d'assegurances agràries del Pla nacional d'assegurances agràries combinades.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2021/03/03/6/dof/vci/html**

### Dades del document

Número de DOGV
:   9036

Data del DOGV
:   08-03-2021

Secció del DOGV
:   I. DISPOSICIONS GENERALS

Número del document
:   2021/2378


Data del document
:   03-03-2021

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Ordre

Anàlisi jurídica

 Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * legislació

ORDRE 6/2021, de 3 de març, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual es modifica la vigència de l'Ordre 14/2015, de 23 de març, de la Conselleria de Presidència i Agricultura, Pesca, Alimentació i Aigua, per la qual es regulen les subvencions a la subscripció d'assegurances agràries del Pla nacional d'assegurances agràries combinades. [2021/2378]  
PREÀMBUL  
  
El Reglament (UE) número 702/2014 de la Comissió, de 25 de juny de 2014, pel qual es declaren determinades categories d'ajuda en els sectors agrícola i forestal i en zones rurals compatibles amb el mercat interior en aplicació dels articles 107 i 108 del Tractat de Funcionament de la Unió Europea, publicat en el Diario Oficial de la Unión Europea número 193, d'1 de juliol de 2014, pàgines 1 a 75, estableix en l'article 52, Entrada en vigor i aplicabilitat: «El present reglament entrarà en vigor l'1 de juliol de 2014. El present reglament serà aplicable fins al 31 de desembre de 2020.»  
El Reglament (UE) número 702/2014 de la Comissió, de 25 de juny de 2014, estableix en l'article 51.4: «Al final del període de validesa del present reglament, els règims d'ajuda exempts en virtut d'aquest continuaran estant-ho durant un període d'adaptació de sis mesos.»  
  
A la llum de l'experiència en aquest àmbit d'ajudes, en principi resulta necessari revisar periòdicament la política d'ajudes estatals. Per aquesta raó, el període d'aplicació del Reglament (UE) número 702/2014 de la Comissió, de 25 de juny de 2014, ha de ser limitat. Per consegüent, en les ordres d'ajudes s'especifica, per recomanació dels informes de la Direcció General de Fons Europeus, incloure en l'articulat de l'ordre de bases d'ajudes la vigència del reglament esmentat.  
No obstant això, resulta oportú establir una redacció que, davant de les possibles pròrrogues del Reglament (UE) número 702/2014 de la Comissió, de 25 de juny de 2014, o durant els períodes d'adaptació, permeta mantindre la vigència de les ordres d'ajuda.  
Aquesta modificació de l'Ordre de bases 14/2015, de 23 de març, de la Conselleria de Presidència i Agricultura, Pesca, Alimentació i Aigua, per la qual es regulen les subvencions a la subscripció d'assegurances agràries del Pla nacional d'assegurances agràries combinades, no està prevista en el Pla normatiu de la Generalitat de la Conselleria d'Agricultura, Desenvolupament Rural, Emergència Climàtica i Transició Ecològica, perquè s'estava pendent de la possible publicació d'un nou reglament o de la possible pròrroga del Reglament (UE) número 702/2014 de la Comissió, de 25 de juny de 2014.  
D'acord amb la Comunicació de la Comissió de 7 de desembre de 2020, per la qual es modifiquen les directrius de la Unió Europea aplicables a les ajudes estatals en els sectors agrícola i forestal i en les zones rurals de 2014 a 2020 pel que fa al seu període d'aplicació i per la qual s'introdueixen adaptacions temporals per a tindre en compte l'impacte de la pandèmia de COVID-19 (DO C 424, de 08.12.2020, p. 30), les directrius de la Unió Europea aplicables a les ajudes estatals en els sectors agrícola i forestal i en les zones rurals de 2014 a 2020 són aplicables fins al 31 de desembre de 2020. El 8 de setembre de 2018, la Comissió va iniciar una revisió de les directrius amb vista a substituir-les per unes altres noves per al període comprés entre 2021 i 2027. La formulació d'aquestes noves directrius dependrà en gran manera de les normes aplicables a l'ajuda al desenvolupament rural en virtut de la proposta de Reglament sobre el suport als plans estratègics que han d'elaborar els estats membres en el marc de la política agrària comuna (PAC). No obstant això, el procediment legislatiu per a l'adopció d'aquesta proposta segueix pendent, i l'adopció, tant del mateix reglament com de les normes delegades i d'execució subsegüents, es demorarà durant algun temps. A fi de permetre que la Comissió continue amb l'avaluació de les ajudes estatals sobre la base de les directrius vigents i de facilitar que la seua revisió es complete després de l'adopció de la reforma de la PAC, convé prorrogar el període d'aplicació de les directrius fins al 31 de desembre de 2022.  
A fi de reduir la càrrega administrativa, ha de considerar-se que la informació resumida relativa a la pròrroga d'aquestes mesures, incloent-hi un possible augment del pressupost, ha sigut notificada a la Comissió i publicada, sempre que no s'introduïsca cap modificació substancial en les mesures de què es tracte. Per aquest motiu, no es procedeix a realitzar una nova comunicació a la Comissió i l'ordre objecte del present informe mantindrà el mateix número d'ajuda: la SA.41867.  
Per tot això, vist el Reglament (UE) 2020/2008 de la Comissió, de 8 de desembre de 2020, pel qual es modifiquen els reglaments (UE) número 702/2014 i (UE) número 1388/2014, pel que fa al seu període d'aplicació i altres ajustos pertinents (DO L 414, de 09.12.2020, p. 15).  
  
Vist que es donen els supòsits de bona regulació administrativa de l'article 129.1 de la Llei 39/2015, d'1 d'octubre, per ser necessària la modificació de l'ordre de bases per a aconseguir l'eficàcia de l'objectiu de la línia d'ajuda i que aquesta modificació es fa mitjançant la publicació de la present ordre amb la proporcionalitat adequada per a la finalitat que es pretén d'ampliar la vigència de la línia d'ajuda d'acord amb l'ordenament jurídic comunitari d'ampliació de la vigència del Reglament (UE) número 702/2014 de la Comissió, de 25 de juny de 2014, i mitjançant el procediment establit per a la creació de les normes administratives i amb la transparència oportuna en aquest procediment a través de la publicació dels diferents tràmits en la pàgina web agroambient.gva.es fins a la seua publicació en el Diari Oficial de la Generalitat Valenciana.  
Tenint en compte que el Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, estableix que l'exercici de la potestat reglamentària en matèria d'assegurances agràries correspon a la consellera d'Agricultura, Desenvolupament Rural, Emergència Climàtica i Transició Ecològica.  
Per tot el que s'ha exposat, i en virtut de les facultats que em confereix l'article 28.e de la Llei 5/1983, de 30 de desembre, del Consell, i l'article 160.2.b de la Llei 1/2015, de 6 de febrer, de la Generalitat, d'Hisenda Pública, del sector públic instrumental i de subvencions, a proposta de la direcció general competent en matèria d'assegurances agràries, vistos els informes preceptius emesos, l'informe de l'Advocacia de la Generalitat, i conforme amb el Consell Jurídic Consultiu,  
  
  
ORDENE  
  
Article únic. Modificació parcial de l'Ordre 14/2015, de 23 de març, de la Conselleria de Presidència i Agricultura, Pesca, Alimentació i Aigua, per la qual es regulen les subvencions a la subscripció d'assegurances agràries del Pla nacional d'assegurances agràries combinades.  
Es modifica l'apartat 5 de l'article 1 que queda redactat en la forma indicada en l'annex d'aquesta ordre.  
  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions d'igual o inferior rang que s'oposen al que es disposa en la present ordre.  
  
  
DISPOSICIONS FINALS  
  
Primera. Delegació de competències  
Es delega en el director general competent en matèria d'assegurances agràries la concessió i denegació de les ajudes previstes en aquesta ordre.  
  
Segona. Facultat de desplegament  
Es faculta el director general competent en matèria d'assegurances agràries per a dictar els actes, resolucions i instruccions que siguen necessaris per al desplegament i aplicació de la present ordre.  
  
Tercera. Entrada en vigor  
La present norma entrarà en vigor l'endemà de la publicació en el Diari Oficial de la Generalitat Valenciana.  
  
València, 3 de març de 2021  
  
La consellera d'Agricultura, Desenvolupament Rural,  
Emergència Climàtica i Transició Ecològica,  
MIREIA MOLLÁ HERRERA  
  
  
  
  
ANNEX ÚNIC  
Modificació de l'Ordre 14/2015, de 23 de març, de la Conselleria de Presidència i Agricultura, Pesca, Alimentació i Aigua, per la qual es regulen les subvencions a la subscripció d'assegurances agràries del Pla nacional d'assegurances agràries combinades.  
  
Apartat únic  
Es modifica l'apartat 5 de l'article 1 que queda redactat de la manera següent:  
5. La duració d'aquest règim d'ajudes a l'assegurança agrària d'acord amb el Reglament 702/2014 de la Comissió estarà vigent mentre es mantinga aquest Reglament 702/2014 de la Comissió, les seues modificacions o pròrrogues.


Còpia Permalink ELI